Forenede sager C-237/11 og C-238/11
Den Franske Republik
mod
Europa-Parlamentet
»Annullationssøgsmål – regler for institutionerne – Europa-Parlamentets tidsplan for plenarmøderækker i 2012 og 2013 – protokoller om fastlæggelse af hjemstedet for Den Europæiske Unions institutioner og for visse af Unionens organer, kontorer, agenturer og tjenester«
Sammendrag – Domstolens dom (Tredje Afdeling) af 13. december 2012
1.        Annullationssøgsmål – akter, der kan være genstand for søgsmål – retsakter fra Parlamentet, som tilsigter retsvirkninger uden for institutionens interne område – afgørelse, der fastsætter en tidsplan for plenarmøderækkerne – formaliteten
(Art. 263 TEUF)
2.        Den Europæiske Union – institutionernes hjemsted – protokollerne om institutionernes hjemsted, der fastlægger Strasbourg som Parlamentets hjemsted – rækkevidde – forpligtelse til med regelmæssige mellemrum at holde 12 ordinære plenarmødeperioder i Strasbourg
[Protokol nr. 6, der er vedlagt som bilag til EU-traktaten og EUF-traktaten, i én eneste artikel, litra a), og protokol nr. 3 til Euratomtraktaten, i én eneste artikel, litra a)]
3.        Europa-Parlamentet – møder – afgørelse, der fastsætter en tidsplan for plenarmøderækkerne – afgørelse, der fastsætter de to plenarmøderækker i oktober i samme uge i denne måned – tilsidesættelse af protokollerne om institutionernes hjemsted, der fastlægger Strasbourg som Parlamentets hjemsted
(Protokol nr. 6, der er vedlagt som bilag til EU-traktaten og EUF-traktaten, og protokol nr. 3 til Euratomtraktaten)
4.        Den Europæiske Unions budget – budgetbehandling – Europa-Parlamentets beføjelser – krav om afgørelse i plenarforsamlingen
[Protokol nr. 6, der er vedlagt som bilag til EU-traktaten og EUF-traktaten, i én eneste artikel, litra a), og protokol nr. 3 til Euratomtraktaten, i én eneste artikel, litra a)]
1.        Jf. afgørelsens tekst.
(jf. præmis 19, 20 og 69)
2.        Jf. afgørelsens tekst.
(jf. præmis 37-42)
3.        Europa-Parlamentet har tilsidesat protokol nr. 6, der er vedlagt som bilag til EU-traktaten og EUF-traktaten, og protokol nr. 3 til Euratomtraktaten om fastlæggelse af hjemstedet for Den Europæiske Unions institutioner og for visse af Unionens organer, kontorer, agenturer og tjenester, hvorefter Parlamentet skal holde 12 ordinære plenarmødeperioder i Strasbourg om året, ved i afgørelserne vedrørende tidsplanen for møderne i 2012 og 2013 at fastlægge – ud over de ti månedlige plenarmøderækker, der finder sted hver måned bortset fra august og oktober – to plenarmøderækker på hver to dage i samme uge i oktober.
For så vidt som de ordinære mødeperioder for oktober i 2012 og 2013, der strækker sig i overensstemmelse med Parlamentets almindelige praksis over fire dage, således er fastlagt i en enkelt uge, opfylder disse møder ikke kravene i de nævnte protokoller om institutionernes hjemsted. Den effektive tid, der er til rådighed for møderne i oktober, er blevet nedsat med mere end halvdelen, således at disse møderækker ikke svarer til de øvrige ordinære månedlige møderækker, der blev fastsat ved samme afgørelser.
(jf. præmis 40, 43, 46, 48, 56 og 59)
4.        Som det fremgår af protokol nr. 6, der er vedlagt som bilag til EU-traktaten og EUF-traktaten, og protokol nr. 3 til Euratomtraktaten om fastlæggelse af hjemstedet for Den Europæiske Unions institutioner og for visse af Unionens organer, kontorer, agenturer og tjenester, skal Parlamentet hvert år afholde 12 ordinære plenarmøderækker, herunder den mødeperiode, hvor Parlamentet udøver de beføjelser vedrørende budgettet, som det er tillagt ved traktaten.
Parlamentets udøvelse af dets budgetkompetence i plenarforsamlingen er et grundlæggende punkt i Den Europæiske Unions demokratiske proces og bør derfor gennemføres med største omhu, sådan som et så vigtigt og forpligtende ansvar kræver. Udøvelsen af denne kompetence kræver bl.a. en offentlig debat, i plenarforsamlingen, som gør det muligt for Unionens borgere at få kendskab til de forskellige politiske holdninger, som kommer til udtryk, og derved danne sig en politisk mening om Unionens handlinger.
(jf. præmis 40 og 68)